CELEX: 
Language: mt
Date: 2021-02-03 00:00:00
Title: REGOLAMENT DELEGAT TAL-KUMMISSJONI (UE) .../... li, għall-finijiet tal-adattament tagħha għall-progress tekniku u xjentifiku, jemenda l-Parti 1 tal-Anness VI tar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-objettivi tar-Regolament (KE) Nru 1272/2008 dwar il-klassifikazzjoni, it-tikkettar u l-imballaġġ tas-sustanzi u tat-taħlitiet (CLP) huma li jiżguraw livell għoli ta’ protezzjoni tas-saħħa tal-bniedem u tal-ambjent kif ukoll il-moviment liberu ta’ sustanzi, taħlitiet u oġġetti. Dawn l-objettivi jiġu ssodisfati, fost l-oħrajn, billi tiġi stabbilita lista ta’ sustanzi bl-elementi tal-klassifikazzjoni u tat-tikkettar tagħhom armonizzati fil-livell tal-Unjoni. Il-Parti 1 tal-Anness VI telenka n-Noti fis-sottotaqsima 1.1.3. li huma assenjati għal entrata ta’ klassifikazzjoni u ta’ tikkettar armonizzati u li huma relatati mal-identifikazzjoni, mal-klassifikazzjoni u mat-tikkettar tas-sustanzi kif ukoll mal-klassifikazzjoni u mat-tikkettar tat-taħlitiet. L-iskop ta’ dawn in-Noti huwa li jipprovdu ċarezza u ċertezza ġuridika fl-applikazzjoni tal-klassifikazzjoni u tat-tikkettar armonizzati. L-Istati Membri u l-partijiet ikkonċernati talbu li jiġu emendati ċerti Noti minħabba li l-formulazzjoni attwali ta’ dawk in-noti mhijiex preċiża u ġġib magħha xi inċertezza dwar l-interpretazzjoni korretta tal-obbligi ġuridiċi.  Għalhekk jixraq li jiġu emendati ċerti Noti fil-Parti 1 tal-Anness VI relatati mal-entrati fit-Tabella 3 tal-Parti 3 tal-Anness VI. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Skont l-Artikolu 53a(4) tar-Regolament (KE) Nru 1272/2008, ġew ikkonsultati l-esperti nominati minn kull Stat Membru fil-grupp ta’ esperti rilevanti CARACAL (Awtoritajiet kompetenti għal REACH u CLP). F’konformità mal-punt 10 tal-Anness tal-Ftehim Interistituzzjonali dwar it-Tfassil Aħjar tal-Liġijiet tat-13 ta’ April 2016
                  1
               , il-Parlament Ewropew u l-Kunsill ġew mistiedna jipparteċipaw fil-grupp ta’ esperti CARACAL.
            
            
               Il-partijiet ikkonċernati ġew ikkonsultati fil-grupp ta’ esperti CARACAL f’konformità mal-punt 6 tal-Anness ta’ dak il-ftehim. 
            
            
               3.ELEMENTI ĠURIDIĊI TAL-ATT DELEGAT
            
            
               L-att legali jemenda r-Regolament (KE) Nru 1272/2008. Il-bażi ġuridika ta’ dan l-att delegat huwa l-Artikolu 53(1) tar-Regolament (KE) Nru 1272/2008. 
            
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 3.2.2021
            
            
               li, għall-finijiet tal-adattament tagħha għall-progress tekniku u xjentifiku, jemenda l-Parti 1 tal-Anness VI tar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA, 
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006
                  2
               , u b’mod partikolari l-Artikolu 53(1) tiegħu,
            
            
               Billi:
            
            
               (1)L-Istati Membri u l-partijiet ikkonċernati talbu li jiġu emendati diversi noti stabbiliti fis-sottotaqsima 1.1.3 tal-Parti 1 tal-Anness VI tar-Regolament (KE) Nru 1272/2008. 
            
            
               (2)Il-Kummissjoni taċċetta li l-formulazzjoni ta’ dawk in-noti jeħtieġ tittejjeb.  Uħud min-noti marbuta mas-sustanzi mhumiex preċiżi u jġibu magħhom xi inċertezzi dwar l-interpretazzjoni korretta tal-obbligi ġuridiċi. B’mod partikolari, uħud minn dawk in-noti jistgħu jiġu interpretati bħallikieku f’ċerti kundizzjonijiet ma hemmx bżonn li jiġu kklassifikati s-sustanzi li għalihom japplikaw l-istess noti, mentri fil-fatt jenħtieġ li dawn ma jkunux koperti mill-klassifikazzjoni u mit-tikkettar armonizzati iżda xorta jenħtieġ li jkunu soġġetti għall-klassifikazzjoni f’konformità mat-Titolu II tar-Regolament (KE) Nru 1272/2008 (awtoklassifikazzjoni).
            
         
         
            
               (3)Għalhekk, jenħtieġ li r-Regolament (KE) Nru 1272/2008 jiġi emendat skont dan,
            
            
            
               ADOTTAT DAN IR-REGOLAMENT:
            
            
               Artikolu 1
            
            
               Emendi għar-Regolament (KE) Nru 1272/2008
            
            
               Il-Parti 1 tal-Anness VI tar-Regolament (KE) Nru 1272/2008 hija emendata kif stabbilit fl-Anness ta’ dan ir-Regolament. 
            
            
               Artikolu 2
            
            
               Dħul fis-seħħ 
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 3.2.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 123, 12.05 2016, p. 1.
               
               
                  
                     (2)
                  
                        ĠU L 353, 31.12.2008, p. 1.
               
            
      
    ---documentbreak--- 
      
         
         
            
               ANNESS 
            
            
            
               Il-Parti 1 tal-Anness VI tar-Regolament (KE) Nru 1272/2008, hija emendata kif ġej: 
            
            
               (1)fil-punt 1.1.3.1., in-noti J sa R huma sostitwiti b’li ġej: 
            
            
                
            
            
               “Nota J:
            
            
               Il-klassifikazzjoni armonizzata bħala karċinoġenu jew mutaġenu tapplika sakemm ma jistax jintwera li s-sustanza fiha inqas minn 0,1 % piż skont il-piż ta’ benżen (EINECS Nru 200-753-7), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dawk il-klassijiet ta’ periklu.
            
            
               Nota K:
            
            
               Il-klassifikazzjoni armonizzata bħala karċinoġenu jew mutaġenu tapplika sakemm ma jistax jintwera li s-sustanza fiha inqas minn 0,1 % piż skont il-piż ta’ 1,3-butadien (EINECS Nru 203-450-8), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dawk il-klassijiet ta’ periklu. Meta s-sustanza ma tkunx ikklassifikata bħala karċinoġenu jew mutaġenu, minn tal-inqas għandhom japplikaw id-dikjarazzjonijiet ta’ prekawzjoni (P102-)P210-P403.
            
            
               Nota L:
            
            
               Il-klassifikazzjoni armonizzata bħala karċinoġenu tapplika sakemm ma jkunx jista’ jintwera li s-sustanza fiha inqas minn 3 % estratt tad-dimetil sulfossidu kif imkejjel mill-IP 346 (‘Determination of polycyclic aromatics in unused lubricating base oils and asphaltene free petroleum fractions - Dimethyl sulphoxide extraction refractive index method’ – “Determinazzjoni ta’ sustanzi aromatiċi poliċikliċi fi żjut bażi ta’ lubrifikazzjoni mhux użati u fi frazzjonijiet tal-petroleum ħielsa mill-asfalten – Metodu tal-indiċi rifrattiv għall-estrazzjoni tad-dimetil sulfossidu”, l-Istitut tal-Petroleum, Londra), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dik il-klassi ta’ periklu.
            
            
               Nota M:
            
            
               Il-klassifikazzjoni armonizzata bħala karċinoġenu tapplika sakemm ma jistax jintwera li s-sustanza fiha inqas minn 0,005 % piż skont il-piż ta’ benżo[a]-piren (EINECS Nru 200-028-5), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dik il-klassi ta’ periklu. 
            
            
            
            
               Nota N: 
            
            
               Il-klassifikazzjoni armonizzata bħala karċinoġenu tapplika sakemm ma tkunx magħrufa l-istorja sħiħa tar-raffinar u ma jkunx jista’ jintwera li s-sustanza li minnha ġiet prodotta dik is-sustanza mhijiex karċinoġenu, u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dik il-klassi ta’ periklu.
            
            
               Nota P:
            
            
               Il-klassifikazzjoni armonizzata bħala karċinoġenu jew mutaġenu tapplika sakemm ma jistax jintwera li s-sustanza fiha inqas minn 0,1 % piż skont il-piż ta’ benżen (EINECS Nru 200-753-7), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dawk il-klassijiet ta’ periklu. Meta s-sustanza ma tkunx ikklassifikata bħala karċinoġenu jew mutaġenu, minn tal-inqas għandhom japplikaw id-dikjarazzjonijiet ta’ prekawzjoni (P102-)P260-P262-P301 + P310-P331.
            
         
         
            
               Nota Q:
            
            
               Il-klassifikazzjoni armonizzata bħala karċinoġenu tapplika sakemm ma tiġix issodisfata waħda mill-kundizzjonijiet li ġejjin:
            
            
               — test tal-bijopersistenza f’terminu qasir bil-ġbid tan-nifs ikun wera li l-fibri itwal minn 20 μm ikollhom nofs ħajja ponderata ta’ inqas minn għaxart ijiem; jew
            
            
               — test tal-bijopersistenza f’terminu qasir b’instillazzjoni intratrakeali jkun wera li l-fibri itwal minn 20 μm ikollhom nofs ħajja ponderata ta’ inqas minn 40 
            
            
               jum; jew
            
            
               — test intraperitoneali xieraq ma jkun ipprovda l-ebda evidenza ta’ eċċess ta’ karċinoġeniċità; jew
            
            
               — ma tkun ġiet innutata l-ebda patoġeniċità jew bidla neoplastika f’test adattat tal-ġbid tan-nifs f’terminu twil
            
            
               Nota R:
            
            
               Il-klassifikazzjoni armonizzata bħala karċinoġenu tapplika għajr fil-każ ta’ fibri b’Dijametru Medju Ġeometriku Ponderat skont it-Tul (LWGMD) bit-tnaqqis ta’ żewġ żbalji standard ġeometriċi ikbar minn 6 μm, kif imkejjel f’konformità mal-Metodu ta’ ttestjar A.22 fl-Anness tar-Regolament tal-Kummissjoni (KE) Nru 440/2008*”
            
            
               _________________
            
            
               *
                     Ir-Regolament tal-Kummissjoni (KE) Nru 440/2008 tat-30 ta’ Mejju 2008 li jistabbilixxi metodi ta’ ttestjar skont ir-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) (ĠU L 142, 31.5.2008, p. 1).”
            
            
            
            
            
            
               (2)fil-punt 1.1.3.2., in-noti 8 u 9 huma sostitwiti b’li ġej: 
            
            
                “Nota 8: 
            
            
               Il-klassifikazzjoni bħala karċinoġenu għandha tapplika sakemm ikun jista’ jintwera li l-konċentrazzjoni teorika massima ta’ formaldeid rilaxxabbli, irrispettivament mis-sors, fit-taħlita kif imqiegħda fis-suq tkun inqas minn 0,1 %. 
            
            
               Nota 9: 
            
            
               Il-klassifikazzjoni bħala mutaġenu għandha tapplika sakemm ikun jista’ jintwera li l-konċentrazzjoni teorika massima ta’ formaldeid rilaxxabbli, irrispettivament mis-sors, fit-taħlita kif imqiegħda fis-suq tkun inqas minn 1 %.”